মতিলাল ঘোষ

মতিলাল ঘোষ ( ২৮ অক্টোবর ১৮৪৭ - ৫ সেপ্টেম্বর ১৯২২) ছিলেন  ব্রিটিশ ভারতের একজন জাতীয়তাবাদী সাংবাদিক। ঊনবিংশ শতকের প্রথম দিকে ভারতের স্বাধীনতা আন্দোলনে তিনি সম্পাদক ও সাংবাদিক হিসাবে নির্ভীক ও নিরপেক্ষ সংবাদপত্র অমৃতবাজার পত্রিকায় গুরুত্বপূর্ণ ভূমিকা পালন করেন।

জন্ম ও প্রারম্ভিক জীবন
মতিলাল ঘোষের জন্ম ১৮৪৭ খ্রিস্টাব্দের ২৮ অক্টোবর ব্রিটিশ ভারতের যশোর জেলার ঝিকরগাছা থানার (বর্তমানে উপজেলা) অমৃতবাজার (পূর্বতন- পলোয়া-মাগুরা) গ্রামে।সুবোধচন্দ্র সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৫৩৬,  যশোর জেলা আদালতের উকিল হরিনারায়ণ ঘোষ ও অমৃতময়ীর চতুর্থ সন্তান ছিলেন তিনি। তাদের জ্যেষ্ঠ পুত্র বসন্তকুমার এবং তৃতীয় সন্তান ছিলেন শিশিরকুমার। মতিলাল কৃষ্ণনগর কলেজিয়েট স্কুল থেকে প্রবেশিকা পাশ করেন। ১৮৬৩ খ্রিস্টাব্দে তিনি খুলনার পিলগঞ্জ গ্রামের উচ্চ ইংরাজী বিদ্যালয়ের প্রধানশিক্ষক হন।

সামাজিক অবদান
শিক্ষকতার সাথে কর্মজীবন শুরু করলেও, মতিলাল ১৮৬৮ খ্রিস্টাব্দের ২০ ফেব্রুয়ারি ( ১২৭৪ বঙ্গাব্দের ৯ ফাল্গুন) বৃহস্পতিবার অগ্রজ শিশিরকুমারের সঙ্গে নিজগ্রামে প্রতিষ্ঠা করেন বাংলা সাপ্তাহিক অমৃতবাজার পত্রিকা। এর প্রথম সম্পাদক ছিলেন শিশির কুমার ঘোষ। মতিলাল ছিলেন যুগ্ম সম্পাদক। নীলকর সাহেবদের অত্যাচারের বিরুদ্ধে, কৃষকদের স্বার্থে লড়াই করার উদ্দেশ্যেই তারা পত্রিকাটির প্রকাশ করেন। পাশাপাশি পত্রিকাটিতে অত্যাচারী ধনী ব্যক্তি এবং সরকারি চাকুরিয়াদের সমালোচনাও করা হত। অমৃতবাজারে প্লেগ রোগের প্রকোপ দেখা দিলে ১৮৭১ খ্রিস্টাব্দের ২১ ডিসেম্বর অমৃতবাজার পত্রিকা কলকাতার বৌবাজারে স্থানান্তরিত হয় এবং বাংলা ও ইংরাজী দুই ভাষাতেই প্রকাশিত হতে থাকে। সরকার বিরোধী মতামত ও জনগণের বিপুল প্রভাবের কারণে অচিরে জনপ্রিয়তা লাভ করে। কিন্তু ১৮৭৮ খ্রিস্টাব্দে "ভার্নাকুলার প্রেস অ্যাক্ট" চালু হলে তার অগ্রজ বাংলা সংস্করণ বন্ধ করে কেবল ইংরাজী সংস্করণ চালু রাখেন। ১৮৮৬ খ্রিস্টাব্দ হতে  ভারতীয় জাতীয় কংগ্রেসের সব ক-টি প্রধান অধিবেশনে অংশগ্রহণ করে জনসংযোগ এবং জাতীয়তাবাদী অভিমত প্রকাশ করে ব্রিটিশ শাসকের অনাচারের বিরুদ্ধে সরব হয়েছে। সরকারি গোপনীয় তথ্য প্রকাশ করে ব্রিটিশদের বিরুদ্ধে কংগ্রেসপন্থী জোরালো কণ্ঠস্বর হয়ে দাঁড়িয়ে ছিল অমৃতবাজার। ১৮৮৮ খ্রিস্টাব্দ হতে তার মৌলিকতা, রসবোধ, প্রাণবন্ততা এবং লেখায় স্পষ্টতার কারণে পত্রিকাটির একক দায়িত্বে ছিলেন মতিলাল।  "বিবাহে সম্মতিদান' বিলের বিরুদ্ধে আন্দোলন করার সময় ১৮৯১ খ্রিস্টাব্দের ১৯ ফেব্রুয়ারি দৈনিকে পরিণত হয়। ১৯০৭ খ্রিস্টাব্দে মডারেট দলের সঙ্গে বিচ্ছিন্ন হয়ে মতিলাল চরমপন্থীদের মতাবলম্বী হন। ১৮৯৭ খ্রিস্টাব্দে নাটোরে, ১৯০১ খ্রিস্টাব্দে মেদিনীপুরে, ১৯০৬ খ্রিস্টাব্দে বরিশালে বঙ্গীয় রাষ্ট্রীয় অধিবেশনে তিনি প্রধান নেতা হিসাবে কাজ করেন। বঙ্গভঙ্গ আন্দোলনের সময় সরকারের বিরুদ্ধে প্রকাশিত সম্পাদকীয়গুলির কারণে ১৯১০ খ্রিস্টাব্দে প্রেস অ্যাক্ট পাসের পর পত্রিকাটির কাছে পাঁচ হাজার টাকা দাবী সহ মতিলালের বিরুদ্ধে রাষ্ট্রদ্রোহের অভিযোগ আনা হয়। মতিলাল তার অসামান্য বাকপটুতায় আদালত থেকে মুক্তি লাভ করেন। 
১৯১১ খ্রিস্টাব্দে শিশির কুমারের মৃত্যুর পর মতিলাল পত্রিকাটির একমাত্র সম্পাদক হন। তিনি সম্পাদক ও সাংবাদিক হিসাবে নির্ভীক ও নিরপেক্ষ ছিলেন। জম্মু ও কাশ্মীরের ডোগরা মহারাজা প্রতাপ সিং এর সিংহাসনচ্যুতির বিষয় ব্যাপকভাবে সমালোচনা করে তিনি রাজাকে স্বপদে প্রতিষ্ঠিত করতে সহায়তা করেন।সুভাষচন্দ্র বসু ও তার কয়েকজন সহপাঠিকে ইংরেজের বিরুদ্ধে সাহসী আচরণের জন্য প্রেসিডেন্সি কলেজ থেকে বহিষ্কৃত করা হয়, তখন মতিলাল ঘোষের সম্পাদনায় অমৃতবাজার এই ঘটনার খুব নিন্দা এবং প্রতিবাদ করেছিল। ১৯১৫ খ্রিস্টাব্দের এপ্রিল মাসে কৃষ্ণনগরে অনুষ্ঠিত বঙ্গীয় প্রাদেশিক সম্মেলনে সভাপতিত্ব করেন এবং চিন্তাশীল ভাষণ দেন।

তরুণ এডওয়ার্ড তথা প্রিন্স অফ ওয়েলস, ১৯২১ খ্রিস্টাব্দের নভেম্বরে যখন ভারত-সম্রাট পঞ্চম জর্জ হয়ে ভারতে আসেন, একমাত্র বাঙালি মতিলাল তার সাক্ষাৎকার গ্রহণ করেন।  লড়াকু মানসিকতা এবং সৎ সাংবাদিকতায় তিনি শেষের এক দশক একাই অমৃতবাজার পত্রিকাটির সম্পাদনা করেন।

জীবনাবসান ও উত্তরাধিকার 
১৯২২ খ্রিস্টাব্দের ৫ সেপ্টেম্বর মতিলাল ৭৪ বৎসর বয়সে কলকাতায় প্রয়াত হন। 
সুভাষচন্দ্র বসুর নেতৃত্বে ১৯২৩ খ্রিস্টাব্দে গঠিত দক্ষিণ কলকাতা সেবক সমিতিতে প্রতিষ্ঠিত হয় মতিলাল ঘোষ নামাঙ্কিত "মতিলাল ঘোষ লাইব্রেরি"।

তথ্যসূত্র 

বিষয়শ্রেণী:১৮৪৭-এ জন্ম
বিষয়শ্রেণী:১৯২২-এ মৃত্যু
বিষয়শ্রেণী:যশোর জেলার ব্যক্তি
বিষয়শ্রেণী:বাঙালি সাংবাদিক
বিষয়শ্রেণী:ভারতীয় সাংবাদিক
বিষয়শ্রেণী:ভারতীয় পুরুষ সাংবাদিক
বিষয়শ্রেণী:ভারতীয় সম্পাদক